Hazaengedték Boldog István egykori mindenesét
Nyomkövetőt is kapott Fehér Petra.
Bűnügyi felügyeletet rendelt el a bíróság Fehér Petra ügyében – írja az Index. Fehér Boldog István fideszes parlamenti képviselő jobbkeze volt, akit a Boldog körüli nyomozás keretében tartóztattak le egy hónapra. Ez szombaton lejár, a bíróság pedig – noha az ügyészség a letartóztatás meghosszabbítását indítványozta – megszüntette az előzetest.

Ehelyett bűnügyi felügyeletet rendelt el 4 hónapra, ami annyit jelent, hogy Fehérnek nyomkövetőt kell viselnie, és nem hagyhatja el lakhelyét.

Fehér a Fidelitasban kezdte politikai pályafutását, alelnöke volt a Szolnok megyei közgyűlésnek, Törökszentmiklóson pedig önkormányzati képviselő. Boldog István mindeneseként intézte a képviselő ügyeit, így került a nyomozók látókörébe, amikor a Településfejlesztési Operatív Programban megbundázott közbeszerzések után kutattak.

Fehért azzal gyanúsítják, hogy ezekben a pályázatokban jogtalan haszonra tett szert, amit azoktól a vállalkozóktól kapott meg, akiknek érdekében befolyásolta az elbírálást.

Hasonló intézkedést rendelt el a bíróság K. Ferenccel kapcsolatban is, aki ugyanennek az ügynek a gyanúsítottja. K. közbeszerzési tanácsadó, az önkormányzatoknak vele kellett szerződniük a közbeszerzések lefolytatására.
településfejlesztés korrupció közbeszerzés Boldog István Fehér Petra